ORDENANZA REGULADORA DO IMPOSTO DE BENS INMOBLES, IBI
ADMINISTRACIÓN LOCAL — Municipal — Vilanova de Arousa (Ordenanzas e Regulamentos, 17/09/2018)

O Pleno da Corporación en sesión celebrada o día 28 de maio de 2018 aprobou inicialmente a modificación parcial da Ordenanza fiscal reguladora do Imposto sobre Bens Inmobles (I. B. I.) aprobada polo pleno do 27 de xullo de 2015. Rematado o prazo de exposición ao público da mesma non se presentaron alegacións nin reclamacións de ningún tipo, polo que debe entenderse definitivamente aprobada, inseríndose de seguido ós efectos previstos no artigo 17.3 e 4 do Texto Refundido da Lei Reguladora das Facendas Locais aprobado polo Real Decreto Lexislativo 2/2004, do 5 de marzo. Modifícase o artigo 9 para incluír un parágrafo 4, co seguinte contido: 4.- Sempre que así se solicite polos interesados, establécese unha bonificación de ata o 95% da cota íntegra do imposto a favor de inmobles urbanos nos que se desenvolvan actividades económicas que sexan declaradas de especial interese ou utilidade municipal por concorrer circunstancias de fomento do emprego, regulada no artigo 74.2 quater do Real Decreto Lexislativo 2/2004, de 5 de marzo, polo que se aproba o Texto Refundido da Lei Reguladora das Facendas Locais. A gradación da porcentaxe de bonificación aplicarase do seguinte xeito: - O 95 por 100 pola creación de máis de 20 postos de traballo - O 75 por 100 pola creación de entre 11 e 20 postos de traballo - O 50 por 100 pola creación de ata 10 postos de traballo. Esta bonificación será de aplicación únicamente a aqueles inmobles nos que teña lugar a implantación dunha nova actividade económica ou empresarial, así como a aqueles outros nos que se amplíen as instalacións sempre e cando implique a creación de emprego. Neste último caso, a bonificación aplicarase únicamente sobre o valor da ampliación. Corresponderá dita declaración ao Pleno da Corporación e acordarase, previa solicitude do suxeito pasivo, polo voto favorable da maioría simple dos seus membros. Dita bonificación aplicarase durante tres exercicios económicos, debendo manterse en todos eles as condicións esixidas que serviron de xustificación para o seu outorgamento. Para a concesión desta bonificación deberán concorrer os seguintes requisitos: Requisitos relativos ao inmoble: a) A titularidade do dereito polo que se solicita a bonificación debe corresponder a persoas físicas ou xurídicas ou ás entidades a que se refire o artigo 35.4 da Lei Xeral Tributaria que desenvolvan en dito inmoble a actividade económica declarada de especial interese municipal por creación de emprego. Polo tanto, deberá coincidir o suxeito pasivo do Imposto co empregador dos correspondentes traballadores. b) Non se aplicará esta bonificación a máis dun inmoble do suxeito pasivo. c) No caso de que o inmoble se tivera agrupado, segregado ou sufrise algún tipo de alteración de orde física no período impositivo da solicitude da bonificación que produza unha alteración do valor catastral, dita bonificación non se aplicará ata que o Concello dispoña do novo valor catastral do inmoble no que se desenvolve a actividade económica declarada de interese. Requisitos relativos ao suxeito pasivo: a) Esta bonificación poderá aplicarse tanto a empresas de nova creación como ás xa existentes. b) En caso de que o inmoble bonificado non dispoña de valor catastral a instalacións (ou a súa ampliación) de ampliación de instalacións preexistentes, o solicitante deberá ostentar a condición de suxeito pasivo do tributo durante todos os exercicios de disfrute da bonificación. Requisitos relativos aos traballadores contratados: a) Computaranse únicamente os novos empregos directos e de carácter indefinido, tanto a xornada completa como reducida. Neste último caso, os novos empregos computaranse en proporción á duración da xornada. b) Os contratos indefinidos haberán de manterse, xunto coa media de traballadores da empresa, por un período mínimo de tres anos. c) O incremento do número de traballadores con contrato indefinido establecerase como diferenza entre o número de traballadores existente na empresa un ano antes ao momento da solicitude do beneficio fiscal e o existente o ano previo ao anteriormente indicado. Tramitación da bonificación. A bonificación haberá de solicitarse no período impositivo seguinte á creación dos postos de traballo computables para os efectos deste beneficio fiscal, unha vez que transcorrese polo menos un ano desde a creación do último posto de traballo computable. Xunto ca solicitude de bonificación, o interesado achegará a seguinte documentación: 1. Memoria explicativa, integrada por unha descrición da actividade a desenvolver, e que comprenderá unha análise da súa viabilidade.2. Copia dos novos contratos formalizados.3. Declaración dos empregos preexistentes, detallando o seu número e modalidade da xornada.4. Última relación nominal de traballadores remitida á Tesourería Xeral da Seguridade Social antes da creación do primeiro dos postos de traballo computados, consistente ca declaración do punto anterior. A bonificación terá efectos no período impositivo seguinte ao da solicitude, excepto o indicado no continuación para novas construcións ou ampliación de construcións preexistentes. Para o desfrute da bonificación en exercicios sucesivos o interesado deberá aportar a seguinte documentación dentro do mes de decembro do primeiro, segundo, e terceiro exercicio: - Última relación nominal de traballadores remitida pola empresa á Tesourería Xeral da Seguridade Social. Na ampliación de construcións preexistentes, o beneficio comezará a disfrutarse no exercicio seguinte ao de entrada en vigor do valor catastral modificado, constituíndo a base da bonificación o incremento de dito valor consecuencia da ampliación. Vilanova de Arousa a 5 de setembro de 2018. O Alcalde Gonzalo Durán Hermida